寄題孔先生行歌亭
作者：鄒浩
朝代：宋

paragraphs: 仁皇御宇作太平，朝廷玉立森賢英。
巖耕溪釣日寂寞，何獨先生歌滍城。
遭世不比徐孺子，設心不愧司馬承。
唐虞垂拱豈不盛，巢由亦自非公卿。
冥冥三聖妙相遇，六爻一半曾吞并。
倐遺象數入天籟，無聲之中端有聲。
有時鼓腹散秋步，有時擊壌舒春情。
他年野叟得不盡，獨與杖屨同縱横。
故知造物有深意，鳳凰來儀治功成。
鳳凰飛去定難久，直使先生爲鳳鳴。
先生道德初不死，先生歌聲猶可聽。
微風淅瀝動草木，幽禽上下喧陰晴。
可憐雙耳不到此，龍山滍水空危亭。